Manises participa en el projecte ‘Ceramitur’ per a situar la ceràmica espanyola en el mapa
29 de juliol de 2024

• L'Ajuntament de Manises, juntament amb huit membres més de la AeCC, es reuneixen a Talavera de la Reina per a presentar un programa de promoció cultural i turística centrada en la ceràmica

Manises, 29 de juliol de 2024.- L'Ajuntament de Manises ha participat en la presentació del projecte ‘Ceramitur: viu, experimenta i emociona't en les destinacions turístiques de la ceràmica’, una iniciativa conjunta de nou municipis que pertanyen a l'Associació Espanyola de Ciutats de la Ceràmica (AeCC): Agost, Alba de Tormes, Bailèn, Bisbal d’Empordà, La Rambla, Manises, Mota del Cuervo, Onda i Talavera de la Reina, aquesta última ha sigut la localitat amfitriona per al llançament.

El regidor de Promoció de la Ceràmica de l'Ajuntament de Manises, Xavier Morant, i el responsable de Projectes Europeus, Javier Mansilla, han coincidit a manifestar que aquesta iniciativa és una oportunitat única per a unificar criteris de qualitat per a la creació d'experiències de la Ruta de la Ceràmica entre els municipis participants, els quals tenim ja experiència treballant junts per altres projectes col·laboratius de l'Associació Espanyola de Ciutats de la Ceràmica (AeCC)”.

El projecte ‘Ceramitur’, que inclou una sèrie d'accions per a la millora i visibilitat del món de la ceràmica com a experiència turística, és finançat amb fons europeus ‘Next Generation’, a través de la línia ‘Innova’ del Pla de Recuperació, Transformació i Resiliència del Ministeri d'Indústria, Comerç i Turisme.

La ceràmica a Manises

Manises, que va ser declarada Ciutat Creativa de la UNESCO en 2021 en la modalitat d'Artesania i Arts Populars per la seua ceràmica, realitza diversos esdeveniments i projectes amb la finalitat de potenciar i promocionar la ceràmica. Un dels esdeveniments que se celebren és ‘Ceràmica Oberta’, la primera edició del qual va tindre lloc en 2018 (encara que baix el títol “Portes Obertes), on diversos tallers, artesans i artesanes de Manises obrin les seues portes al públic per a donar a conéixer les seues creacions.

Manises és coneguda per la Festa Internacional de la Ceràmica i la Cavalcada de la Ceràmica, festes declarades d'Interés Turístic de la Comunitat Valenciana i que serveixen com a aparador al món de la delicadesa de les artesanes i els artesans del municipi de l'Horta Sud. La Cavalcada de la Ceràmica de Manises és popular perquè en ella es reparteixen peces de ceràmica local gratuïtament des de carrosses engalanades per a l'ocasió.

L'Ajuntament de Manises, des de les regidories de Promoció de la Ceràmica, Turisme, UNESCO, Projectes Europeus i des del Museu de Ceràmica, promou la ceràmica i organitza diferents esdeveniments. Per exemple ‘Hola Ceràmica’, el campament arqueològic, la Biennal Internacional de Ceràmica de Manises (BICM) o rutes de la ceràmica, així com també s'ofereixen experiències en diversos tallers de la localitat i se celebren els Dies Europeus de l'Artesania i el Dia Internacional dels Museus amb diverses activitats.